Richter, Ján, minister práce, sociálnych vecí a rodiny SR (2014-11-09):
Ďakujem pekne za slovo, pani podpredsedníčka Národnej rady. Vážené panie poslankyne, páni poslanci, netúžil som tu dnes veľmi vystupovať, pretože mám ešte v živej pamäti mimoriadnu schôdzu na moje odvolávanie, kde som mal ambíciu a v podstate skoro v hodinovom vystúpení zaujal stanoviská, pohľady ministerstva k mnohým veciam, ktoré tu boli predtým použité, kritizované. No a mám taký dojem... Ale začnem ešte niečím iným. Pán poslanec Mihál, ja by som sa tiež rád pripojil k všetkým tým gratulantom, srdečne blahoželám. A zároveň vás chcem poprosiť, odovzdajte môj pozdrav aj pani manželke. Myslím to veľmi úprimne, pretože na ministerstve, kde pôsobím, pôsobila aj ona, odovzdala tam kus veľmi dobrej a poctivej roboty. Teraz smerom k vám. No, v prvom momente som mal dojem, že ste si zabudli vymeniť papiere z tej minulej schôdze, lebo vy ste vlastne hovorili o mne. A to už bolo minule, tá schôdza, dnes je iná, síce ona sa podobá ako vajce vajcu z hľadiska návrhu, podobný bol na Richtera, teraz je podobný aj na premiéra, dovolím si povedať nepodložený, pretože pán premiér koná. Možno ste pritvrdili jazyk a použili iný jazyk, na ktorý tiež nie som zvyknutý od vás, ale aj napriek tomu nie je to prvýkrát čo z tohto miesta hovorím, že vždy som si vážil a budem vážiť mojich predchodcov, ktorí pôsobili na ministerstve práce a sociálnych vecí, pretože je to veľmi, veľmi náročný rezort, a každý jeden, kto mal ambíciu a popasoval sa s úlohami, ktoré mali záujem vylepšiť sociálnu situáciu ľudí, zlepšiť zamestnanosť, si zaslúži môj obdiv. Ale teraz k veci. Opakovať všetky tie isté zdôvodnenia, ktoré som použil pred týždňom, alebo neviem, koľko je tomu, 10 dní, by bolo asi na škodu veci. Vy ste použili ten istý algoritmus, v podstate ste zopakovali viaceré vystúpenia, ktoré ste pred tým pomenovávali aj pri jednotlivých zákonoch tak, ako som ich predkladal postupne sem na rokovanie Národnej rady. Snáď čo je nóvum, že ste dnes možno spochybnili aj sám seba, to znamená, už aj tú legislatívu, za ktorú ste hlasovali. Myslím teraz na tú anuitu. Nehovoriac o tom, že tam bol veľmi veľký časový priestor a taká konzultácia a komunikácia s opozíciou, ako si ja osobne nepamätám, pretože bola snaha nieže vylepšiť, ale jednoducho prispôsobiť legislatívu tomu, aby tí, ktorí vstúpili do druhého piliera, mohli od 1. januára budúceho roku jednoducho dôchodky brať. Vy dobre viete, že pán poslanec Kaník, vtedy minister, pripravil legislatívu, ktorá bola nevykonateľná. A práve preto mojou ambíciou bolo neurobiť úpravy len v druhom pilieri, ale urobiť základné zmeny v prvom pilieri, druhom pilieri, treťom pilieri. Vypracovala sa anuita, to znamená nový zákon o vyplácaní dôchodkov. A v krátkom čase predložím do tejto ctenej snemovne návrh zákona o minimálnom dôchodku. Tým si dovolím povedať, že zavŕšim dôchodkovú reformu ako takú. K niektorým číslam, ktoré ste použili v súvislosti s nezamestnanosťou alebo zamestnanosťou. Viete, čo je pre mňa podstatné? Že sme na tom v celkovej zamestnanosti lepšie, ako sme boli za vlády Ivety Radičovej, to vy dobre viete (potlesk), my sme sa dostali už do prvej vlády Roberta Fica. Čo sa týka zamestnanosti, od januára tohto roku pribudlo 40-tisíc nových pracovných miest, od januára minulého roku je to 76-tisíc nových pracovných miest. To je odpoveď na všetku tú kritiku, ktorá súvisí s politikou zamestnanosti alebo nezamestnanosti. Jednoducho mojím cieľom je pre mladých ľudí zabezpečiť hlavne prácu. Tí, ktorí si už svoje odrobili, pripraviť im dôstojnú starobu. A k tomu môže dopomôcť aj tých 12,70 navýšenia vianočného dôchodku, respektíve ďalších 12, spolu až na 100 eur pre tie najnižšie dôchodkové skupiny. V konečnej miere vy ste tento príspevok tiež nezrušili, to znamená, že ste ho akceptovali, a ja vám chcem za to stadiaľto poďakovať. Každopádne vás chcem ubezpečiť, že pre budúci rok urobím všetko pre to, aby sme ho ešte viacej navýšili. To je odpoveď na tú kritiku smerom k týmto veciam. No a už len jedna poznámka, aby som sa predsa ešte vrátil k tej minulej schôdzi. Nie je tu už pán poslanec Zajac, svoje si odrečnil, ale v podstate vystúpil aj pán poslanec Zajac a podobne aj vy. S plnou vážnosťou a zodpovednosťou, priatelia, vás žiadam, ak máte fakty a argumenty o nejakom porušení zákonov, nie ministra, ale generálneho manažéra strany SMER – sociálna demokracia, spred šiestich rokov, tak vás poprosím, konajte si svoju občiansku povinnosť. To je jasná odpoveď. Ja vám v tomto smere budem v maximálnej miere súčinný. Namiesto toho tu rozprávate rozprávky, ktoré sa nepáčia a zastrašujú aj malé deti. Na rozdiel od mojich predchodcov si dovolím vrátiť sa trošku do minulosti, hoci pán poslanec Hlina to nemá veľmi rád, ale podobná kritika, strašenie a podobné invektívy, ako tu boli teraz, zazneli, aj keď končila prvá vláda Roberta Fica. Spočívalo to v tom, že vtedajšia pani ministerka Tomanová mala ix ráz porušovať zákon, klientelizmus, korupcia. No, mali ste dva roky na to, aby ste to vyšetrili, aby ste to napravili. Jednoducho, aby ste dokázali tie všetky svoje tvrdenia. Výsledok: bublina spľasla. Podobne je to aj dnes. Nič viac, len holá kritika, ničím nepodložená. Treba povedať, že podľa všetkého sa pre vás nezačala kampaň len ku komunálnym voľbám, ale už asi aj k veľkým voľbám, a asi si budeme musieť zvykať na to, že tá nervozita v tomto parlamente bude rásť minimálne u tých subjektov, ktoré to, inak povedané, nemajú isté, alebo podľa všetkého v budúcom období nemusia v tomto parlamente ďalej pôsobiť. Aký je rozdiel medzi mnou a vami? Keď som prebral rezort, samozrejmá vec, vytýčili sme si jasné priority, napísali programové vyhlásenie vlády, no a v intenciách toho máme záujem pôsobiť. Čo sa týka eurofondov, ktoré tu tiež boli viackrát spomínané, no, áno, čiastočne máme pozastavené preplácanie, čo sa týka Operačného programu Zamestnanosť a sociálna inklúzia za dopytove orientované projekty z rokov 2011 a 2012. Opakujem, 2011 a 2012. Mojou hlavnou úlohou je zabezpečiť a presvedčiť všetky audity a kontroly, aby akékoľvek dopady na Slovenskú republiku, ja to nevnímam, že to je Mihál a to je Richter, to je Slovenská republika, boli čo najmenšie. Jednoducho, aby korekcie neboli. Chválapánubohu, darí sa mi to. Možno v tom je ten rozdiel, že vy si tu robíte istý, hľadáte si politického protivníka aj s politickým strašením. Naopak, moja pozícia je iná: pripraviť čo najlepšiu aj najvýhodnejšiu pozíciu pre Slovenskú republiku. No a to, čo ma mrzí, je možno projekt alebo kauza, ktorá sa bezprostredne, a to už nie je o minulosti, pán poslanec Hlina, ale to je o prítomnosti tohto rezortu a štátnych peňazí, dotkla. Ja sa ju pokúsim v krátkosti pomenovať, pretože možno sa vám v tom predchádzajúcom období podarilo vtiahnuť do netransparentných, a použijem čiastočne váš výraz, možno až špinavých postupov aj svetové autority. Myslím tým medzinárodné inštitúcie, ktorých transparentnosť ja absolútne nespochybňujem. Hovorím to preto, že to nie je minulosť, ale je to prítomnosť z hľadiska dopadov na terajší štátny rozpočet. A, samozrejmá vec, keď sú dopady na terajší štátny rozpočet, ja musím niekde ubrať, na mzdách, možno na kapitálových výdavkoch, jednoducho ukrátiť ľudí, ktorí si to nezaslúžia, pretože sa na týchto dopadoch nepodieľali. Jeden prípad, ktorý je bezprostredne spojený s tým nedávnym obdobím, ale opakujem ešte raz, dopady má na terajší štátny rozpočet: zmluva so Svetovou bankou a UNDP, to znamená zastúpenie OSN na Slovensku. Prvá poznámka, deň pred pádom vlády Ivety Radičovej podpisuje minister Mihál zmluvu so Svetovou bankou na sumu 359-tisíc eur. Druhá poznámka, deň po páde vlády Ivety Radičovej podpisuje minister Mihál zmluvu so zastúpením OSN na Slovensku na sumu 653-tisíc eur. Obidve zmluvy boli uzatvorené na poradenské služby. Obidve zmluvy majú rovnaké znenie, až na malé výnimky, len názov prijímateľa a, samozrejmá vec, že aj sumy, je iný. Obidve zmluvy sú v anglickom jazyku, žiadna z nich nemá oficiálny preklad. V obidvoch zmluvách sa ministerstvo zaväzuje poslať po podpise zmluvy, opakujem, po podpise zmluvy, 20 % z dohodnutej sumy na účet uvedených inštitúcií do desať dní po podpise. V jednom prípade to bolo 71-tisíc, v druhom prípade 136-tisíc eur. Tých 20 % nie je podmieneným dodaním žiadnych výstupov. A čo je najpodstatnejšie, zmluva so Svetovou bankou nebola ani zverejnená v centrálnom registri zmlúv, čo podľa slovenských zákonov znamená, že je neúčinná. Je protizákonná, zo strany bývalého vedenia ministerstva práce, sociálnych vecí a rodiny je to podvod. Pani poslankyňa Žitňanská, veľký kus roboty v súvislosti s registrom, ale ani vaši kolegovia z tej bývalej vlády vás nerešpektovali a nepostupovali podľa toho. Obe zmluvy mali byť financované z prostriedkov Európskeho sociálneho fondu. V dôsledku naplnenia podmienok pre poskytnutie nenávratného finančného príspevku, zapríčinených pánom ministrom Mihálom a pani štátnou tajomníčkou Nicholsonovou, nakoniec museli byť hradené zo štátneho rozpočtu. Opakujem ešte raz, zo štátneho rozpočtu. Zmluvy sú nevyvážené, pre ministerstvo nevýhodné a diskriminujúce. Položte si otázku, páni z opozície, koľko sa za tie peniaze dalo urobiť pre zlepšenie sociálne odkázaných ľudí. Pán poslanec Hlina, použijem tú vašu rétoriku: čo by na to povedal Fero z Oravskej Lesnej a Jano z Detvy a čo na to povie Alojz Hlina z Bratislavy? Skúste mi na to odpovedať. No a je tu ešte jedna vec. A tu trošku nadviažem na vystúpenie pána poslanca Číža. Exminister Mihál ako minister, ako predseda Dozornej rady Sociálnej poisťovne, pretože to automaticky z funkcie ministra vyplýva, hosťom a delegáciám, ktoré prichádzali na ministerstvo práce a sociálnych vecí, dával ako dar svoju publikáciu Ako ušetriť pri platení daní a odvodov. Minister práce, sociálnych vecí zodpovedný za odvody, predseda Dozornej rady Sociálnej poisťovne, všetkých obdarovával publikáciou Ako ušetriť pri platení daní a odvodov. Myslím si, že toto už nepotrebuje komentár. To nie je terajšie pôsobenie poslanca, to je ministra zodpovedného za sociálne odvody a predsedu Dozornej rady Sociálnej poisťovne, ktorá má za úlohu kontrolovať hospodárne a efektívne narábanie s prostriedkami daňových poplatníkov. No a títo istí volajú po transparentnosti, chovajú sa ako morálne čisté autority, dokonca podpisujú návrhy na odvolanie ministrov, respektíve premiéra. No aj toto sú tie mimoriadne schôdze a ľuďom na Slovensku to treba jednoducho nahlas povedať. A ešte jedna poznámka. Som rád, že nemusím na svojich poradcov dávať trestné oznámenia za to, že kradli. Zodpovednosť aj za výber mali aj pani Radičová, aj pani štátna tajomníčka Nicholsonová. Ďakujem pekne, že ste si ma vypočuli. (Potlesk.)